P. Šimko, prezident Prezídia Fondu národného majetku SR: (2009-11-04):
Predložený materiál obsahuje návrh uznesenia vlády Slovenskej republiky, samostatné dva citované návrhy, návrh na uznesenie Národnej rady Slovenskej republiky, komuniké a dôvodovú správu. Uvedený materiál je rozčlenený prakticky do štyroch častí. V prvom rade ide o predpokladaný vývoj likvidity Fondu národného majetku za rok 2009. V 2. časti samotný návrh doplnku č. 1 k použitiu majetku Fondu národného majetku na rok 2009. Tretia časť pojednáva o bilancii príjmov a výdavkov Fondu národného majetku na rok 2010. A v 4. časti je už uvedený samotný návrh na použitie majetku na rok 2010. K tej 1. časti by som chcel uviesť len toľko, že Fond národného majetku pri schvaľovaní návrhu na rok 2009 predpokladal, že bilancia ku koncu tohto roku bude prebytková o sumu 69,176 mil. eur. Vzhľadom na to, že hospodárske výsledky podnikov, ktorých akcie sú vo vlastníctve Fondu národného majetku, boli lepšie ako predpokladaný návrh a valné zhromaždenia jednotlivých organizácií schválili dividendy vo väčšej výške, a to o sumu 88,408 mil. eur, požiadalo Ministerstvo financií Slovenskej republiky Fond národného majetku o transfer týchto prostriedkov na posilnenie štátnych finančných aktív ešte v tomto roku a z uvedeného dôvodu fond pristúpil k spracovaniu dodatku č. 1, čím by pôvodná suma, ktorá bola schválená Národnou radou v sume 443,471 mil., bola navýšená o túto sumu na celkovú sumu 531,879 mil. eur. Pri bilancii predpokladáme, že i hospodárenie v roku 2009 Fondu národného majetku by bolo prebytkové o sumu 58,336 mil. eur, pričom peniaze by boli použité Fondom národného majetku v zmysle ustanovení alebo rozhodnutí vlády, príp. orgánov Fondu národného majetku v zmysle kompetencií na pokrytie záväzkov Fondu národného majetku v budúcom období. Druhá časť je samostatný návrh doplnku č. 1 na použitie majetku Fondu národného majetku v zmysle § 28 ods. 3 písm. b) už citovaného zákona č. 92/1991 Zb. s tým, že rozsah navrhovaný na použitie je 531,879 mil. eur. Bližšia špecifikácia, prosím vás, vážené dámy a páni poslanci, je v tabuľke na strane č. 5. Obsahom 3. časti je vlastná bilancia príjmov a výdavkov v roku 2010, pričom Fond národného majetku predpokladá, že k uzavretiu ďalších zmlúv o privatizácii v budúcom období nedôjde. A preto najvýznamnejšiu časť príjmov Fondu národného majetku tvoria dividendy z príjmov podnikov, kde vlastníkom akcií je Fond národného majetku. A tieto sú predpokladané vo výške 374,919 mil. eur, čo by z celkových príjmov činilo sumu 86,29 %. Príjmy zo zmlúv, ktoré boli uzatvorené pred rokom 2010, sú minimálne. A predpokladáme ich tak vo výške 0,28 % s tým, že keď započítame zostatok z roku 2009, mohol by mať Fond národného majetku v budúcom roku k dispozícii celkovú sumu vo výške 434,475 mil. eur. Pokiaľ sa týka plánovaných výdavkov, tú najväčšiu položku, t. j. 90 %, predstavujú výdavky, ktoré sú spojené s rozhodnutiami vlády v zmysle § 28 ods. 3 písm. b) už citovaného zákona. A celkové výdavky by nemali presiahnuť čiastku 416,59 mil. eur s tým, že na posilnenie štátnych finančných aktív by bola vyčlenená suma vo výške 374,919 mil. eur. Zvyšný rozdiel by bol použitý ako rezerva Fondu národného majetku na krytie všetkých svojich záväzkov, ktoré má zo svojich pôsobení v zmysle § 28, pričom najrizikovejšou položkou v tejto oblasti sú príp. prehraté súdne spory a s nimi spojené výdavky s tým, že tieto náklady nie je možné ani vo výške, ani časovo bližšie špecifikovať. Príjmy môžu byť ohrozené tým, že v prípade hospodárenia strategických podnikov, ktoré sú v portfóliu Fondu národného majetku a nedosiahli by plánované výsledky, mohlo by dôjsť k výpadku zdrojov. A tým by neboli kryté všetky záväzky Fondu národného majetku. V opačnom prípade keby hospodárenie bolo lepšie a Fond národného majetku by získal vyššie sumy do svojej príjmovej časti, tieto budú použité podľa rozhodnutia vlády v súlade s § 28 už citovaného zákona o veľkej privatizácii. Samotná 4. časť obsahuje návrh na použitie majetku v roku 2010 už v zmysle citovaných predpisov, pričom návrh je predkladaný v rozsahu 374,919 mil. Vážené dámy, vážení páni poslanci, Fond národného majetku odporúča odsúhlasiť rozsah použiteľného majetku fondu v zmysle § 28 ods. 3 písm. b) citovaného zákona vo výške 531,879 mil. eur pre rok 2009 a v sume 374,919 mil. eur pre rok 2010. Uvedené návrhy boli prerokované tak v orgánoch Fondu národného majetku, boli prerokované vo vláde 2. septembra roku 2009, ktorá svojím uznesením č. 606 toto vzala na vedomie a odporučila prezídiu predložiť tento návrh Národnej rade Slovenskej republiky na prerokovanie a na schválenie. Vážená pani podpredsedníčka, skončil som.